**Tájékoztatás az elszámoláshoz**

1. **Elszámolás iránti kérelem:**

Tájékoztatjuk ügyfeleinket, hogy társaságunk a 2014. évi XXXVIII. törvény és a 2014. évi XL. törvény szerinti elszámolást fogyasztónak minősülő ügyfelei társaságunkhoz benyújtott kérelmére, a törvényi rendelkezéseknek megfelelően annak benyújtásától számított 30 napon belül végzi el.

1. Az elszámolás iránti kérelem az itt közzétett nyomtatványon terjeszthető elő, mely letölthető honlapunkról ([www.corrigia.hu](http://www.corrigia.hu)) az „Elszámolási és forintosítási információk” cím alatt, elérhető társaságunk ügyfélszolgálatán (7630 Pécs, Ferencesek utcája 33.), továbbá azt az ügyfélnek kérésére társaságunk elektronikus vagy postai úton az igény beérkezésétől számított 5 munkanapon belül megküldi.
2. Tájékoztatjuk ügyfeleinket, hogy a 2014. évi XL. tv. 16.§ (4) bekezdés értelmében másolatra jogosult személy az I.1. pont szerint az elszámolás másolata iránti kérelmet terjeszthet elő.

Felhívjuk figyelmüket, hogy az elszámolás elkészítéséhez elengedhetetlen **az adott követelést társaságunkra engedményező bank által elkészített elszámolás.**

1. **A** kérelemek**/formanyomtatványok benyújtása az alábbi címeken lehetséges:**

**postai úton: Corrigia Zrt. 7601 Pécs, Pf.: 162**

**személyesen, ügyfélszolgálatunkon: 7621 Pécs, Ferencesek utcája 33.**

**e-mailben: info@corrigia.hu**

1. **Adatváltozás bejelentése**

**Amennyiben adataiban változás következett be, úgy azt a megfelelő nyomtatvány kitöltésével jelentheti be Társaságunk felé. Nyomtatványunk az I.1. pont szerint igényelhető és elérhető.**

1. **A Corrigia Zrt. által kiállított igazolás**

Tájékoztatjuk ügyfeleinket, hogy a jogelőd bank vagy más pénzügyi intézmény a 2009. július 26. napján vagy azt megelőzően megszűnt szerződések esetén ügyfelünk kérésére abban az esetben számol el, amennyiben ügyfelünk igazolja, hogy a követelést vele szemben követeléskezelő érvényesíti. A Nyomtatvány az I.1. pont szerint igényelhető és elérhető.

1. **Túlfizetés kifizetése**

Amennyiben társaságunk elszámolása eredményeként túlfizetés kerül megállapításra, annak összegét társaságunk az ügyfél erre vonatkozó nyomtatványon előterjesztett kérelmének megfelelően vagy a bejelentett bankszámlaszámra utalja át, vagy társaságunk székhelyén készpénzben kifizeti, vagy az ügyfél kérelmére postai csekken fizeti meg. Tájékoztatjuk ügyfeleinket, hogy amennyiben a postai csekken történő kifizetést választják, úgy annak költségei ügyfelünket terhelik.

A nyomtatványok alkalmazása nem kötelező, de a kérelemnek alkalmasnak kell lennie arra, hogy az ügyfél, illetőleg az adott követelés egyértelműen beazonosítható legyen.

1. **Elszámolással kapcsolatos panasz**

Amennyiben

1. ügyfelünk elszámolás iránti kérelmének előterjesztését követő 30 napon belül társaságunk nem küldte meg az elszámolást
2. társaságunk késve küldte meg az elszámolást
3. ügyfelünk az elszámolás tartalmával nem ért egyet (ebben az esetben kérjük, pontosan jelölje meg, melyik résszel nem ért egyet, milyen adat-, számszaki vagy egyéb hibára hivatkozik)

panasz előterjesztésére van lehetősége.

A panasz kizárólag írásban nyújtható be az I.3. pontban foglalt címekre. A panasz benyújtására szolgáló nyomtatvány az I.1. pont szerint igényelhető és elérhető, de attól eltérés lehetésges, azonban a panasznak itt is alkalmasnak kell lennie arra, hogy az ügyfél, illetőleg az adott követelés egyértelműen beazonosítható legyen.

Az elszámolással kapcsolatos panasz benyújtására ügyfelünknek társaságunk elszámolásának átvételét követő vagy az elszámolás elkészítésére nyitva álló határidő elteltét követő 30 napon belül van lehetősége. Ezen időtartam elteltét követően ügyfelünk abban az esetben terjeszthet elő panaszt, ha annak megtételében akadályoztatva volt. Ez esetben az akadályoztatás megszűnésétől számított 30 napon belül, de legkésőbb a panasz benyújtására nyitva álló határidőt követő 90 napig terjesztheti elő panaszbeadványát, az akadályoztatás tényét azonban igazolnia kell. Ha a panasz előterjesztésére határidőben nem kerül sor, úgy tekintendő, hogy ügyfelünk az elszámolásban foglaltakat elfogadja. Társaságunk a panaszt annak kézhezvételét követő 60 napon belül válaszolja meg, válaszában megküldi indokolással ellátott álláspontját, illetve a panasz részbeni vagy teljes elutasítása esetén az elutasító válaszhoz ügyelünk jogorvoslati lehetőségeire vonatkozó részletes tájékoztatót csatol.

1. **Pénzügyi békéltető testület előtti eljárás**

Amennyiben ügyfelünk társaságunknál előterjesztett panaszára elutasító választ kapott, és ügyfelünk társaságunk álláspontjával nem ért egyet, kérelemmel fordulhat a Pénzügyi Békéltető Testülethez.

A kérelmet erre előkészített formanyomtatványon kell benyújtani. Formanyomtatványtól való eltérés esetén a Pénzügyi Békéltető Testület hiánypótlásra fogja kötelezni a kérelmezőt. A megfelelő nyomtatványok elérhetők az I.1. pontban foglaltak szerint, kérhetők a Pénzügyi Békéltető Testülettől (levélcím: 1539 Budapest BKKP Pf.: 670; Telefon: +36-1 489-9700), valamint letölthető  a Magyar Nemzeti Bank, illetve a Pénzügyi Békéltető Testület honlapjáról is.

Tájékoztatjuk, hogy

1. a számítási hiba, helytelen adat miatt benyújtott panasz elutasítása esetén a 151. számú kérelmet
2. az elkésettség miatt elutasított panasz esetén a 152. számú kérelmet
3. az Ön által kért elszámolás elkészítésének elmulasztása, vagy elutasítása miatt tett panasz elutasítása esetén pedig a 153. számú kérelmet

kell előterjesztenie.

A Pénzügyi Békéltető Testület eljárásának kezdeményezésekor az Ön kérelmének tartalmaznia kell az arra irányuló határozott kérelmet, hogy a Pénzügyi Békéltető Testület állapítsa meg, hogy

1. az elszámolás az általa megjelölt helytelen adatot, illetve számítási hibát tartalmazza, és állapítsa meg a helyes elszámolást, továbbá kötelezze a pénzügyi intézményt annak végrehajtására; vagy
2. a panasz nem volt elkésett és így a panasz elutasításának nem volt helye, ezért a pénzügyi intézmény a panaszeljárás keretében a panasszal érdemben köteles foglalkozni és a panaszeljárást az arra irányadó szabályok szerint lefolytatni; vagy
3. a pénzügyi intézménynek vele szemben az elszámolási kötelezettsége a 2014. évi XXXVIII. törvény, illetve a 2014. évi XL. törvény szerint fennáll, és kötelezze az elszámolásra.

A kérelemben be kell mutatni

1. a helytelen adatot, illetve számítási hibát és annak okát is,
2. annak indokát, hogy a panasz miért nem volt elkésett,
3. annak indokát, hogy a pénzügyi intézménynek vele szemben az elszámolási kötelezettsége a 2014. évi XXXVIII. törvény, illetve a 2014. évi XL. törvény szerint miért áll fenn.

A kérelemhez mellékelni kell az állítást alátámasztó iratokat.

A Pénzügyi Békéltető Testület eljárását ügyfelünk társaságunk panaszbeadványra válaszként megküldött elutasító válaszának kézbesítésétől számított 30 napon belül kezdeményezheti. Ha ügyfelünk a kérelem benyújtásában akadályoztatva volt, az akadály megszűnésétől számított 30 napon belül, de legkésőbb a kézbesítéstől számított 6 hónapon belül kezdeményezheti az eljárást. Az akadályoztatás tényét igazolni szükséges.

1. **Jogorvoslat a Pénzügyi Békéltető Testület döntésével kapcsolatban**

A Pénzügyi Békéltető Testület döntésével szemben bíróság előtti jogorvoslatnak van helye. A jogorvoslat is kérelem formájában kezdeményezhető és szintén az e célra rendszeresített nyomtatványokon nyújtható be. A nyomtatvány elérhető Társaságunk ügyfélszolgálatán, annak honlapjáról az I.1. pontnak megfelelően, illetőleg letölthető a <http://www.mnb.hu/fogyasztovedelem/vezeto-hir/elszamolasi-es-forintositasi-informaciok/formanyomtatvanyok> linkre kattintva.

A jelen tájékoztatásban foglaltakkal kapcsolatos részletesebb információkat a <http://www.mnb.hu/fogyasztovedelem/vezeto-hir/elszamolasi-es-forintositasi-informaciok> linkről érhet el.